C 421/38
EL
Επίσημη Εφημερίδα της Ευρωπαϊκής Ένωσης
4.11.2022
Η σχετική πλατφόρμα αποστολής θα συνδράμει ειδικότερα τις πόλεις που δεσμεύονται για την επίτευξη κλιματικής ουδετερότητας έως το 2030, θα εξασφαλίζει τη συνολική συνοχή και τον συντονισμό καθ’ όλη τη διάρκεια της διαδικασίας και θα υποβάλλει σε τακτική βάση εκθέσεις σχετικά με την πρόοδο που επιτυγχάνεται όσον αφορά τη σύμβαση πόλης για το κλίμα.
Με την υπογραφή της σύμβασης πόλης για το κλίμα, οι πόλεις λαμβάνουν ένα «σήμα της αποστολής», το οποίο αναγνωρίζει την αυστηρή διαδικασία αξιολόγησης, καθώς και την ποιότητα και τη σκοπιμότητα των δεσμεύσεών τους.
Θα απελευθερώσει στοχευμένες ευκαιρίες χρηματοδότησης στο πλαίσιο των χρηματοδοτικών προγραμμάτων της ΕΕ και προσφέρει στις περιφέρειες, τα κράτη μέλη και άλλους δημόσιους φορείς μια ευκαιρία για τη στήριξη ιδιαίτερα προβεβλημένων δραστηριοτήτων για την κλιματική ουδετερότητα σε πρωτοπόρες πόλεις, ώστε να συμβάλουν στην προώθηση των προσπαθειών για την επίτευξη των στόχων της Ευρωπαϊκής Πράσινης Συμφωνίας.
Δεδομένου ότι οι δραστηριότητες στο πλαίσιο της σύμβασης πόλης για το κλίμα θα έχουν ήδη αξιολογηθεί ως περιβαλλοντικά βιώσιμες σύμφωνα με το πλαίσιο της ΕΕ για τη διευκόλυνση των βιώσιμων επενδύσεων, το σήμα θα ενισχύσει την ευαισθητοποίηση και την εμπιστοσύνη των επενδυτών.
Με τον τρόπο αυτό θα είναι ευκολότερο για τις πόλεις να προσελκύσουν χρηματοδότηση για τις δραστηριότητές τους σχετικά με το κλίμα από πρόσθετους επενδυτές του δημόσιου και του ιδιωτικού τομέα.
Αποστολή της ΕΕ για μια ευρωπαϊκή συμφωνία για το έδαφος Η αποστολή θα ανοίξει τον δρόμο, θα αναδείξει και θα επιταχύνει τη μετάβαση σε υγιή εδάφη μέσω φιλόδοξων δράσεων σε 100 «ζωντανά εργαστήρια» και «φάρους» εντός των εδαφικών πλαισίων.
Οι δράσεις αυτές θα συνδυαστούν με ένα φιλόδοξο διεπιστημονικό πρόγραμμα Ε&Κ, ένα ισχυρό, εναρμονισμένο πλαίσιο παρακολούθησης του εδάφους και αυξημένη γνώση του εδάφους, και προβολή για την εξασφάλιση της συμμετοχής των πολιτών.
Οι στόχοι της αποστολής συνάδουν πλήρως με τους στόχους πολιτικής του ΕΤΠΑ για μια πιο πράσινη και ανθεκτική Ευρώπη με χαμηλές εκπομπές διοξειδίου του άνθρακα και προς μια οικονομία μηδενικών εκπομπών διοξειδίου του άνθρακα, μέσω της προώθησης της δίκαιης μετάβασης σε καθαρές μορφές ενέργειας, των πράσινων και γαλάζιων επενδύσεων, της κυκλικής οικονομίας, του μετριασμού της κλιματικής αλλαγής και της προσαρμογής στην κλιματική αλλαγή, της πρόληψης και της διαχείρισης των κινδύνων, και της βιώσιμης αστικής κινητικότητας.
Το ΕΤΠΑ μπορεί να διαδραματίσει σημαντικό ρόλο όσον αφορά την υγεία του εδάφους.
Τα τρία τέταρτα των περιφερειών NUTS 2 διαθέτουν στρατηγικές έξυπνης εξειδίκευσης στον αγροδιατροφικό τομέα, και αυτό σημαίνει ότι υπάρχουν σημαντικές δυνατότητες για έργα που συμβάλλουν στην επίτευξη των στόχων της αποστολής από την οπτική της έρευνας και της καινοτομίας.
Η αποστολή θα κάνει χρήση της θεματικής πλατφόρμας έξυπνης εξειδίκευσης στον αγροδιατροφικό τομέα για να αξιοποιήσει τη διαπεριφερειακή συνεργασία και να ευνοήσει την εμφάνιση κοινών επενδυτικών έργων καινοτομίας σε τομείς σχετικούς με την αποστολή.
Η θεματική προτεραιότητα «Πιο πράσινη Ευρώπη χωρίς ανθρακούχες εκπομπές» θα εξασφαλίσει τη δυνατότητα επέκτασης των αποτελεσμάτων των αποστολών.
Οι περιφέρειες οι οποίες έχουν προσδιορίσει στις στρατηγικές έξυπνης εξειδίκευσης που διαθέτουν προτεραιότητες σχετικές με τη βιώσιμη διαχείριση του εδάφους και της γης μπορούν να αξιοποιήσουν λύσεις που αναπτύσσονται και υποβάλλονται σε δοκιμή στα «ζωντανά εργαστήρια» και τους «φάρους» της αποστολής και να τις εφαρμόσουν κατάντη σε μεγαλύτερη κλίμακα.
Το Interreg μπορεί επίσης να συμβάλει με ιδιαίτερα αποτελεσματικό τρόπο στην υλοποίηση της αποστολής μέσω της καθιέρωσης διασυνοριακής συνεργασίας για την επίτευξη των στόχων της αποστολής (διασυνοριακή, διακρατική και διαπεριφερειακή συνεργασία).
Παραδείγματα αποτελούν, μεταξύ άλλων, τα εξής: έργα πιλοτικής εφαρμογής ή επίδειξης της αποκατάστασης υγροτόπων σε διασυνοριακές ή διακρατικές περιοχές της Βόρειας Ευρώπης ή συνεργασία στον τομέα της υδατικής διάβρωσης του εδάφους σε διακρατικές περιοχές της Νότιας Ευρώπης και σε διασυνοριακές λεκάνες απορροής ποταμού (π.χ.
Δούναβης) ή συνεργασία σε προσεγγίσεις χωροταξικού σχεδιασμού που λαμβάνουν δεόντως υπόψη τη διαχείριση της γης/του εδάφους.